  Анжелика Тихонова корреспондент Роспотребнадзорлэн Удмурт Элькунъя управлениез чакламъя, улосвылын коронавируслэсь прививка пуктэмъёс пӧлысь 371 мурт лек черен висьыны усиз. Вакциналэсь кыксэ но компонентсэ басьтэмъёс пӧлысь со 0,1 процентэз гинэ луэ, ивортӥз элькунысь тазалыкез утёнъя министерстволэн пресс-службаез. Ваньзы ик соос висёнэз капчиен вормизы. Секыт курадӟон но кулон учыръёс прививка пуктэмъёс пӧлын пусъемын ӧвӧл Висьыны усемъёс пӧлысь 293-ез «ГамКовидВак» («Спутник V») вакцинаез пуктэмзы бере черлазы, 76-ез – «ЭпиВакКорона» бере, 2-ез – «КовиВак» бере (пусъём, элькунамы улӥсьёс тросэзгес ӵапак «Спутник V» вакцинаез пуктӥзы вал - ред.). 10-тӥ гудырикошконлы лыдпусъёсъя, Удмуртиын коронавируслэсь вакциналэсь нырысетӥ компонентсэ 315 сюрс 565 адями пуктӥз, кыкетӥзэ пуктӥзы но вакцинацизэс йылпумъязы – 232 сюрс 999-эз. Со сяна, 2 сюрс 153 мурт одӥг компонентъем «Спутник Лайт» прививка басьтӥз. Тодэ вайытом, Удмуртиын коронавирусэн висисьёслы койкаослэсь лыдзэс 2 сюрс 619-озь вуттозы.  Тегъёс: Тазалык Ижкар Удмуртия коронавирус прививка  